Il-Kummissjoni Ewropea - Skeda informattiva Mistoqsijiet frekwenti dwar ir-relazzjonijiet bejn l-UE u ċ-Ċina Brussell, I-1ta' gunju 2017 Tul id-deċennju li għadda, l-avvanz taċ-Ċina seħħ b'rata mgħaġġla u fuq skala mingħajr preċedent. Internament, iċ-Ċina għandha l-għan li titbiegħed mill-mudell ekonomiku u soċjali l-antik tagħha għal triq ta' żvilupp iktar ibbilanċjata. Fix-xena internazzjonali, iċ-Ċina hija attur ewlieni kemm ekonomikament u kemm finanzjarjament. Iċ-Ċina hija t-tieni l-ikbar sieħba kummerċjali tal-UE u llum, filwaqt li tfittex ambjent stabbli u ġuridikament sikur, sabet fl-Ewropa l-iktar destinazzjoni importanti għall-investiment dirett barrani tal-kumpaniji Ċiniżi. Iċ-Ċina hija wkoll dejjem iktar preżenti fir-reġjuni kollha tad-dinja fir-rigward tal-preżenza internazzjonali politika u militari tagħha. Minħabba f'hekk, l-iżvilupp politiku, ekonomiku u soċjali taċ-Ċina jinteressa lill-UE iktar minn qatt qabel. Dawn jippreżentaw opportunitajiet ewlenin għall-UE, speċjalment fil-ħolqien tal-impjiegi u t- tkabbir fl-Ewropa, imma jridu jkunu indirizzati b'mod koordinat u effikaċi sabiex jipproduċu l-aqwa eżiti possibbli kemm għall-UE u kemm għaċ-Ċina. Iċ-Ċina tinteressa lill-UE, u l-UE wkoll tinteressa liċ-Ċina. Bl-għan tagħha li tiżviluppa ekonomija sostenibbli, iċ-Ċina trid tagħmel progress fil-katina tal-valur u tagħti spinta lis-suq domestiku, immexxi mill-konsum tagħha. Illum, f'punt kritiku fejn jiltaqgħu r-riforma u l-ftuħ - proċess li huwa kkumplikat u li mhux dejjem jista' jkun bla intoppi - iċ-Ċina għandha bżonn l-appoġġ kollu li tista' tingħata. Barra minn hekk, l-UE hija sieħeb ewlieni għaċ-Ċina fir-rigward tal-kummerċ - l-UE hija l- akbar sieħeb taċ-Ċina fil-kummerċ, kemm fir-rigward tal-importazzjonijiet u l-esportazzjonijiet - u l- investiment, bħala destinazzjoni u sors ta' Investiment Dirett Barrani. Iċ-Ċina għandha wkoll ħafna x'tiggwadanja mill-esperjenza tal-Unjoni Ewropea. L-UE tista' tappoġġa l-programm ta' riforma ekonomika taċ-Ċina bil-kompetenzi tagħha u bl-użu tal-ħafna djalogi tagħha maċ-Ċina biex jiġu kondiviżi ideat u esperjenzi. X'inhi l-pożizzjoni dwar l-Istrateġija tal-UE dwar iċ-Ċina? Il-politika tal-UE dwar iċ-Ċina hija ddefinita permezz tal-"Elementi għal Strateġija ġdida tal-UE dwar iċ-Ċina" li, flimkien mal-"Konklużjonijiet tal-Kunsill dwar l-Istrateġija tal-UE dwar iċ-Ċina", jifformaw l-Istrateġija tal-UE dwar iċ-Ċina. L-Istrateġija tirrifletti l-prinċipji fundamentali tal-impenn tal-UE: il-promozzjoni tad-demokrazija, l-istat tad-dritt, id-drittijiet tal-bniedem u r-rispett lejn il-prinċipji tal-Karta tan-NU u d-dritt internazzjonali, bil-għan li jinkisbu benefiċċji reċiproki fir-relazzjonijiet politiċi u ekonomiċi. L-Istateġija tal-UE dwar iċ-Ċina tiddikjara li l-impenn tal-UE maċ-Ċina se jkun ibbażat fuq prinċipji, prattiku u pragmatiku u jibqa' fidil lejn l-interessi u l-valuri tagħha. L-approċċ tal-UE huwa bbażat fuq aġenda pożittiva ta' sħubija mtewma mal-ġestjoni kostruttiva tad-differenzi. L-istrateġija tidderieġi lill-UE sabiex issib mezzi prattiċi biex tinvolvi liċ-Ċina fil-proċess ta' riforma tagħha sabiex jinkisbu benefiċċji reċiproċi fir-relazzjonijiet politiċi, ekonomiċi, kummerċjali u ta' investiment, soċjali, ambjentali u oħrajn. Ir-reċiproċità, il-kundizzjonijiet ekwivalenti ta' kompetizzjoni u l- kompetizzjoni ġusta għandhom jissaħħu, speċjalment meta wieħed jikkunsidra li l-UE u ċ-Ċina jaħdmu għat-twettiq ta' Ftehim Komprensiv dwar l-Investiment sabiex jinħolqu opportunitajiet ġodda tas-suq. Barra minn hekk, il-konnettività infrastrutturali, kummerċjali, diġitali, u bejn il- persuni bejn l-Ewropa u ċ-Ċina għandha titjieb sabiex jingħataw benefiċċji lill-pajjiżi kollha involuti. F'konformità mar-responsabbiltajiet tal-UE fi ħdan in-NU u l-G20, l-UE u ċ-Ċina għandhom jippromwovu l-beni pubbliċi globali, l-iżvilupp sostenibbli u s-sigurtà internazzjonali u javvanzaw ir- rispett lejn l-istat tad-dritt u d-drittijiet tal-bniedem fiċ-Ċina u internazzjonalment. L-UE se tipprova timmassimizza l-koeżjoni interna u l-effettività tagħha hi u tittratta maċ-Ċina. L-"Aġenda Strateġika għall-Kooperazzjoni UE-Ċina 2020", miftiehma b'mod konġunt bejn l-UE u ċ- Ċina fl-2013, tkopri l-oqsma ta': il-paċi u s-sigurtà, il-prosperità, l-iżvilupp sostenibbli, u l-iskambji bejn il-persuni. Ir-relazzjonijiet bilaterali jitwettqu fl-ogħla livell permezz tas-Samit annwali UE-Ċina. Xi trid tikseb l-UE maċ-Ċina fir-rigward tal-politika barranija u tas-sigurtà? L-UE u ċ-Ċina jorganizzaw Djalogu Strateġiku annwali biex jiddiskutu relazzjonijiet bilaterali b'enfasi fuq il-politika barranija u ta' sigurtà, fil-livell tar-Rappreżentant Għoli/Viċi President min-naħa tal-UE, u l-Kunsillier Statali għall-Affarijiet Barranin min-naħa Ċiniża. L-UE timmira li tirrinforza l-impenn tagħha maċ-Ċina dwar kwistjonijiet ta' politika barranija u ta' sigurtà. B'mod partikolari, hija se tkompli tinkoraġġixxi liċ-Ċina timmobilizza r-riżorsi diplomatiċi tagħha u riżorsi oħrajn biex tappoġġa s-sigurta internazzjonali, inkluż l-impenn fir-rigward tar-Repubblika Demokratika tal-Poplu tal-Korea, l-Afganistan u s-Sirja; tikkontribwixxi għall-paċi u s-sigurtà fil-viċinat tal-UE f'konformità mad-dritt internazzjonali; tiżgura l-libertà ta' navigazzjoni fl-Ibħra tal-Lvant u tan-Nofsinhar taċ-Ċina u tat- titjiriet li jgħaddu minn fuqhom; ssolvi tilwim b'mod paċifiku u f'konformità mal-istat tad-dritt; tfittex li ssib bażi komuni maċ-Ċina dwar id-diżarm, in-nonproliferazzjoni, il-ġlieda kontra t- terroriżmu u ċ-ċiberspazju; u taħdem maċ-Ċina biex tappoġġa l-bini ta' kapaċità u l-operazzjonijiet ta' żamma tal-paċi fil-kontinent Afrikan. Kif nistgħu naħdmu flimkien dwar kwistjonijiet tat-tibdil fil-klima u l-ħarsien tal-ambjent? Iċ-Ċina hija sieħba kruċjali għall-Unjoni Ewropea fir-rigward tal-ittrattar tat-tibdil fil-klima u l-isfidi ambjentali globali. Bħala l-ikbar emittent fid-dinja, li tikkontribwixxi għal kwart tal-emissjonijiet ta' gass serra, iċ-Ċina hija sieħba essenzjali fin-negozjati internazzjonali dwar it-tibdil fil-klima. Wara d-Dikjarazzjoni Konġunta tal-UE u ċ-Ċina tal-2015 dwar it-tibdil fil-klima, l-UE għandha l-għan li tfittex aktar approċċi konġunti maċ-Ċina biex tħaffef l-implimentazzjoni tal-ftehim ta' Pariġi tal- 2015. Speċifikament, l-UE għandha l-għan li taħdem maċ-Ċina biex tistabbilixxi jew tapprofondixxi l- kooperazzjoni f'oqsma bħall-enerġija nadifa, il-produzzjoni tal-enerġija rinnovabbli u l-effiċjenza enerġetika, is-swieq tal-karbonju, bliet bi ftit emissjonijiet ta' karbonju, u l-idrofluworokarburi. Il- kompetenzi tal-UE jistgħu jappoġġaw ukoll l-isforzi taċ-Ċina biex tiżviluppa politiki xierqa u oqfsa regolatorji biex tersaq lejn ekonomija ekoloġija, ċirkolari u bi ftit emissjonijiet ta' karbonju, u biex jgħinu liċ-Ċina tittratta l-isfidi ambjentali domestiċi tat-tniġġis tal-arja, tal-ilma u tal-ħamrija. Djalogi bilaterali stabbiliti, bħad-Djalogu dwar il-Politika Ambjentali u l-kooperazzjoni dwar it-Tibdil fil-Klima se jkomplu jkunu fora importanti ta' skambju u kooperazzjoni. Internazzjonalment, oqfsa bħall-G20 jistgħu jiffunzjonaw bħala pjattaformi għall-UE u ċ-Ċina biex jaħdmu flimkien biex isibu soluzzjonijiet sostenibbli għat-tħassib globali bħad-deforestazzjoni, il-qtugħ illegali tas-siġar u t- traffikar tal-bhejjem slavaġ. X'inhuma l-prijoritajiet kummerċjali u ta' investiment għall-UE u ċ-Ċina? Bħala parti mill-għan tal-UE għal approfondiment u bbilanċjar mill-ġdid tar-relazzjoni tagħha maċ- Ċina, prijorità immedjata hija Ftehim Komprensiv dwar l-Investiment, li n-negozjati għalih ilhom għaddejjin għal madwar sentejn. Il-konklużjoni ta' ftehim bħal dan għandha toħloq kondizzjonijiet ekwivalenti ta' kompetizzjoni għan-negozju, opportunitajiet ta' suq ġdid miftuħa għaż-żewġ naħat u, sakemm iċ-Ċina tavvanza r-riformi ekonomiċi tagħha u tagħti lis-suq rwol aktar deċiżiv, jistgħu iwittu t-triq għal ambizzjonijiet tal-kummerċ aktar wiesa' meta l-kundizzjonijiet ikunu tajbin. L-UE tilqa' l-investiment fl-Ewropa miċ-Ċina, sakemm dan ikun konformi mal-liġi u r-regolamenti tal-UE. L-UE għandha l-għan li taħdem maċ-Ċina biex tiftaħ is-suq tagħha għal iktar investiment mill-UE. Qafas komuni tan-normi u l-istandards huwa ċentrali għal relazzjoni ekonomika li qed tipprospera, pereżempju fir-rigward tad-drittijiet ta' proprjetà intellettwali jew is-sikurezza fl-ikel u l-prodotti għall-konsumaturi. Hija prijorità tal-UE li tfittex djalogi maċ-Ċina biex jiġu promossi standards internazzjonali li jistgħu jnaqqsu l-ispejjeż u l-ostakli filwaqt li jitħarsu l-kumpaniji u ċ-ċittadini tal- UE minn prodotti Ċiniżi li ma jissodisfawx ir-rekwiżiti tal-UE. Kif tista' l-UE tiġġieled kontra l-kompetizzjoni inġusta miċ-Ċina? Tħassib ewlieni għall-UE hija l-kapaċità industrijali żejda f'għadd ta' setturi, fosthom is-settur tal- azzar, iżda wkoll f'setturi oħrajn bħall-aluminju. Domestikament, l-isfida hija waħda kbira għaċ-Ċina, imma toħloq ukoll kompetizzjoni inġusta għall-kumpaniji Ewropej jekk din twassal biex is-suq tal-UE jimtela prodotti Ċiniżi ddampjati. Iċ-Ċina trid tindirizza din il-problema rigorożament u ddaħħal pjanijiet ambizzjużi, vinkolanti, li jistgħu jitkejlu u li jkunu marbuta bil-ħin biex tnaqqas il-kapaċità. Iktar tisħiħ tal-effikaċja tal-Istrumenti ta' Difiża tal-Kummerċ tal-UE, l-iktar permezz tal-adozzjoni malajr tal-proposta ta' modernizzazzjoni tal-Istrumenti ta' Difiża għall-Kummerċ tal-Kummissjoni ta' April 2013, hija kruċjali. Iċ-Ċina għandha timpenja ruħha fi djalogu internazzjonali u fi skambji ta' informazzjoni dwar it-tisħiħ tal-kapaċitajiet, il-politiki tal-gvern u l-miżuri tal-appoġġ f'setturi b'kapaċità żejda, l-ewwel nett dak tal-azzar. B'mod partikolari, l-impenn kostruttiv taċ-Ċina f'forum globali tal-azzar biex issir ħidma dwar il-kwistjonijiet ta' ristrutturar globali huwa kruċjali. L-UE hija lesta li taħdem maċ-Ċina b'mod bilaterali fil-kuntest ta' pjattaforma bilaterali konġunta dwar l-azzar. L-UE se tidħol f'diskussjonijiet maċ-Ċina fil-livell politiku biex tippromwovi l-aderenza taċ-Ċina man- normi u l-istandards internazzjonali u tħeġġeġ liċ-Ċina tonora l-impenji tagħha mad-WTO rigward in- notifika tas-sussidji. L-UE meta se tibdel il-leġiżlazzjoni antidumping u antisussidji tagħha? Fid-9 ta' Novembru 2016, il-Kummissjoni adottat proposta biex tinbidel il-leġiżlazzjoni tal-UE dwar l- antidumping u l-antisussidji. It-tibdiliet proposti ġew imfassla biex jiġi aġġornat l-istrumenti għad- difiża kummerċjali mar-realtajiet ta' bħalissa, bħal distorsjonijiet sinifikanti tas-suq li jeżistu fl- ekonomiji ta' wħud mis-sħab kummerċjali tagħna. Il-proposta adottata mill-Kummissjoni ssir effettiva biss ladarba l-Parlament Ewropew u l-Kunsill ikunu adottaw il-proposta. X'inhuma l-pjanijiet tal-UE u ċ-Ċina biex joħolqu kollegamenti madwar il-kontinent? L-UE u ċ-Ċina jistgħu jibbenefikaw mill-konnessjoni bejn il-kontinent Ewroażjatiku ma' netwerks fiżiċi u diġitali. Dawn jagħtu spinta lill-kummerċ, lill-investiment u lill-iskambji interpersonali għall-pajjiżi kollha tul il-perkors. Il-Pjattaforma tal-Konnettività hija forum politiku importanti stabbilit bejn l-UE u ċ-Ċina li għandha l-għan li toħloq sinerġiji bejn il-politiki u l-proġetti tal-UE u l-inizjattiva "Belt & Road" taċ-Ċina. Speċifikament, il-Pjattaforma tippromwovi kooperazzjoni dwar l-infrastruttura, inkluż il-finanzjament, l-interoperabbiltà u l-loġistika. Fil-"Belt and Road Forum" li nżamm f'Beijing fl-14-15 ta' Mejju, il-Viċi President Katainen tal-Kummissjoni Ewropea stabbilixxa l-viżjoni tal-UE biex titjieb il-konnettività bejn l-Ewropa u l-Asja. Iċ-Ċina hija milqugħa fl-Ewropa? L-UE tilqa' l-impenn taċ-Ċina fl-Ewropa f'ħafna oqsma differenti bħall-kummerċ u l-investiment, it- turiżmu u permezz ta' skambji akkademiċi. Huwa wkoll fl-interess tal-UE li taħdem maċ-Ċina biex tiżgura li l-involviment Ċiniż fl-Ewropa, speċjalment fil-viċinat tal-Lvant u tan-Nofsinhar tal-UE, li fih iċ-Ċina hija dejjem aktar attiva, jgħin jirrinforza l-governanza abbażi tar-regoli u s-sigurtà reġjonali. X'inhi l-pożizzjoni dwar is-sħab l-oħra tal-UE fir-reġjun Ażja-Paċifiku? L-UE se tkompli tiżviluppa u tapprofondixxi s-sħubija tagħha mal-pajjiżi fir-reġjun Ażja-Paċifiku. It- tfassil tal-politika tal-UE dwar iċ-Ċina se jqis bis-sħiħ ir-relazzjonijiet tal-UE ma' sħab bħall-Ġappun, il-Korea, il-pajjiżi ASEAN, l-Awstralja u oħrajn. L-UE għandha l-għan ukoll li tkompli l-kontribuzzjoni attiva għas-sigurtà reġjonali permezz tal-kanali diplomatiċi u ekonomiċi. Il-kooperazzjoni bejn l-UE u l-Istati Uniti se jkollha rwol importanti f'dan. X'inhi l-pożizzjoni fil-kwistjoni fl-Ibħra tal-Lvant u tan-Nofsinhar taċ-Ċina? L-UE tibqa' mħassba dwar is-sitwazzjoni attwali fl-Ibħra tal-Lvant u tan-Nofsinhar taċ-Ċina. Fir- rigward tal-volum kbir ta' kummerċ internazzjonali li jgħaddi mill-ibħra tar-reġjun, l-UE għandha interess leġittimu u qawwi fil-kontinwazzjoni tan-navigazzjoni u tat-titjiriet. B'konformità ma' dikjarazzjonijiet passati, l-UE se tkompli tenfasizza s-soluzzjoni paċifika għat-tilwim u żżomm il- pożizzjoni tagħha f'konformità mad-dritt internazzjonali miċ-Ċina u l-pajjiżi l-oħra kollha involuti. X'inhi l-pożizzjoni dwar l-embargo fuq l-armi? L-UE tkompli żżomm l-embargo fuq l-armi fil-konfornt taċ-Ċina, li kien stabbilit mill-Konklużjonijiet tal-Kunsill Ewropew fl-1989, kif ukoll it-tmien kriterji stabbiliti fil-Pożizzjoni Komuni tal-Kunsill dwar l-esportazzjonijiet ta' teknoloġija u tagħmir militari. X'inhi l-pożizzjoni dwar Hong Kong u l-Makao? X'inhi l-pożizzjoni dwar it-Tajwan? L-UE timpenja ruħha li żżomm rabtiet b'saħħtihom ma' Ħong Kong u mal-Macao u tappoġġa l- implimentazzjoni kontinwa tal-prinċipju "Pajjiż Wieħed, Żewġ Sistemi". Ir-RGħ/VP u l-Kummissjoni ppubblikaw rapporti annwali lill-Kunsill u lill-Parlament Ewropew dwar l-implimentazzjoni ta' "Pajjiż Wieħed, Żewġ Sistemi", l-aktar riċenti f'April 2017. L-UE timpenja ruħha li tkompli tiżviluppa r- relazzjonijiet tagħha mat-Tajwan, tappoġġa l-valuri komuni li jirfdu s-sistema ta' governanza tagħha, filwaqt li tikkonferma l-politika tagħha "Ċina Waħda". Relazzjonijiet kostruttivi bejn iż-żewġ naħat tal-Istrett huma parti mill-promozzjoni tal-paċi u s-sigurtà fir-reġjun Ażja-Paċifiku u l-UE tappoġġa inizjattivi mmirati lejn id-djalogu u l-bini tal-kunfidenza. Kif nistgħu nikkooperaw u naħdmu tant mill-qrib maċ-Ċina meta nqisu r-rekord tad- drittijiet tal-bniedem tagħhom? Kooperazzjoni maċ-Ċina hija kruċjali biex jiġu ttrattati l-ħafna sfidi li d-dinja qed tiffaċċa llum. L-UE tagħraf dan u għandha l-għan li tikkoopera maċ-Ċina bil-mezzi kollha neċessarji. Fl-istess ħin, l-UE tagħraf ukoll id-differenzi tagħha maċ-Ċina. Il-protezzjoni tad-drittijiet tal-bniedem u l-libertajiet fundamentali fiċ-Ċina hija kwistjoni kruċjali fir-relazzjonijiet bejn l-UE u ċ-Ċina. L-UE hija impenjata li taħdem maċ-Ċina u l-poplu tagħha biex tippromwovi d-drittijiet tal-bniedem u l-istat tad-dritt u biex trawwem is-soċjetà ċivili u l-libertajiet ta' espressjoni, ta' assoċjazzjoni u tar-reliġjon. Biex tagħmel dan, l-UE se tuża l-firxa sħiħa tagħha ta' għodod u mekkaniżmi diplomatiċi fil-livell bilaterali u internazzjonali. Filwaqt li tikkoopera maċ-Ċina f'aġenda pożittiva ta' sħubija, l-UE se tibqa' leali għall-valur u l-prinċipji fundamentali tagħha. X'inhuma l-vantaġġi tal-Istati Membri fl-UE li jaħdmu flimkien vis-à-vis iċ-Ċina? Il-koerenza tal-UE u leħen qawwi, ċar u unifikat, huma vitali għall-kwistjonijiet politiċi kbar fil- konfont taċ-Ċina kif ukoll il-manteniment tal-ordni internazzjonali bbażat fuq ir-regoli. Iċ-Ċina hija sieħba b'saħħitha, li qed tfittex strateġiji u għanijiet differenti fl-interess personali tagħha. L-ittrattar maċ-Ċina, għalhekk, jeħtieġ approċċ komprensiv, li jiżgura impatt massimu. It-triq 'il quddiem għall-UE u l-Istati Membri tagħha għall-ittrattar effikaċi maċ-Ċina hija li tiżgura livell għoli ta' koordinament u koeżività fl-oqsma kollha fejn jaħdmu flimkien. Jekk jogħġbok innota li din il-verżjoni hija aġġornament ta' verżjoni preċedenti maħruġa f'Ġunju 2016. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail